
RAPORT COMUN 
asupra proiectului de Lege privind aprobarea Ordonanţei de urgenţã a Guvernului nr.162/2020 pentru completarea Ordonanţei de urgenţă a Guvernului nr.70/2020 privind reglementarea unor măsuri, începând cu data de 15 mai 2020, în contextul situaţiei epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea şi completarea Legii nr.227/2015 privind Codul fiscal, a Legii educaţiei naţionale nr.1/2011, precum şi a altor acte normative (PLx.633/2020)

În conformitate cu prevederile art.94 și 115 alin.(3) din Regulamentul Camerei Deputaţilor, republicat, Comisia pentru buget, finanțe și bănci și Comisia pentru sănătate şi familie au fost sesizate, spre dezbatere pe fond, în procedură de urgență, cu proiectul de Lege privind aprobarea Ordonanţei de urgenţă a Guvernului nr.162/2020 pentru completarea Ordonanţei de urgenţă a Guvernului nr.70/2020 privind reglementarea unor măsuri, începând cu data de 15 mai 2020, în contextul situaţiei epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea şi completarea Legii nr.227/2015 privind Codul fiscal, a Legii educaţiei naţionale nr.1/2011, precum şi a altor acte normative.
Potrivit prevederilor art.75 din Constituţia României, republicată şi ale  art.91 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională. 
Senatul, în calitate de primă Cameră sesizată, a adoptat proiectul de lege, în şedinţa din data de 14 octombrie 2020.  
La întocmirea prezentului raport comun, cele două comisii au avut în vedere: 
- avizul favorabil al Consiliului Legislativ (nr.984/24.09.2020);
- avizul favorabil al Comisiei pentru drepturile omului, culte şi problemele minorităţilor naţionale (nr.4c-6/591/28.10.2020);
- avizul favorabil al  Comisiei pentru muncă şi protecţie socială               (nr.4c-9/846/28.10.2020).
Proiectul de lege supus dezbaterii online, are ca obiect de reglementare prelungirea aplicabilității până la data de 31 decembrie 2020, a măsurilor în domeniul sănătății generate de riscul iminent asupra stării de sănătate a populației. Printre aceste măsuri se regăsesc: acordarea de servicii medicale şi medicamente pentru tratarea cazurilor COVID-19 şi complicaţiile acestora, tuturor persoanelor aflate pe teritoriul României şi suportarea costurilor aferente din bugetul Fondului Național Unic de Asigurări Sociale de Sănătate; acordarea și validarea de consultații medicale la distanță, fără necesitatea utilizării cardului de sănătate; prelungirea valabilităţii biletelor de trimitere pentru specialități clinice; alocarea în bugetul Fondului Național Unic de Asigurări Sociale de Sănătate, de sume suplimentare pentru decontarea concediilor medicale acordate persoanelor în carantină sau izolare; menţinerea modalităţii de decontare lunară pentru unităţile sanitare cu paturi care furnizează servicii medicale spitaliceşti, în regim de spitalizare continuă, fără a mai fi necesară o regularizare a trimestrelor II, III şi IV.
În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii celor două comisii au examinat proiectul de lege în şedinţe separate. 
Membrii Comisiei pentru buget, finanțe și bănci au examinat proiectul de lege în ședința online din data de 9 februarie 2021, iar cei ai Comisiei pentru sănătate și familie în ședința online din  16 februarie 2021.
La lucrările online ale Comisiei pentru buget, finanțe și bănci și-au înregistrat prezența deputații membrii ai acesteia, conform Listei de prezență, iar la lucrările online ale Comisiei pentru sănătate și familie și-au înregistrat prezența 22 deputați, din totalul de 22 membri.
În urma examinării proiectului de lege şi a opiniilor exprimate, deputații celor două comisii prezenți la lucrările online au hotărât, cu majoritate de voturi, să înainteze plenului Camerei Deputaților, un raport comun de adoptare al proiectului de Lege privind aprobarea Ordonanţei de urgenţă a Guvernului nr.162/2020 pentru completarea Ordonanţei de urgenţă a Guvernului nr.70/2020 privind reglementarea unor măsuri, începând cu data de 15 mai 2020, în contextul situaţiei epidemiologice determinate de răspândirea coronavirusului SARS-CoV-2, pentru prelungirea unor termene, pentru modificarea şi completarea Legii nr.227/2015 privind Codul fiscal, a Legii educaţiei naţionale nr.1/2011, precum şi a altor acte normative, în forma adoptată de Senat.
În raport cu obiectul şi conţinutul său, proiectul de lege face parte din categoria legilor ordinare.

